Qëndrimet rreth martesave të të njëjtit seks në SHBA
Homoseksualët në Shtetet e Bashkuara po fitojnë aleatë në betejën e tyre për të drejtat martesore
Ndërsa disa vende miratojnë ligje që prekin homoseksualët, të drejtat e martesave të të njëjtit seks po shtohen në Shtetet e Bashkuara. Javën e ardhshme bëhen dy vjet që kur presidenti Obama deklaroi mbështetjen e tij. Që atëherë, numri i shteteve ku homoseksualët mund të martohen ligjërisht është gati trefishuar. Siç njofton korrespondenti i Zërit të Amerikës Michael Bowman, qëndrimet e publikut kanë ndryshuar me mbështetjen që po u jepet homoseksualëve. Chris dhe Shawn Riley u martuan pasi shteti i Merilendit legalizoi martesat e të njëjtit seks në vitin 2012. Çifti gëzon mbështetjen e plotë të nënës së Chrisit, Beverly Rochford. Por nuk ka qenë gjithmonë kështu. E rritur në një komunitet konservator të krishterë, Beverly ishte mësuar me idenë se homoseksualiteti është mëkat. Për vite me radhë, ajo mendonte se Chrisi do të martohej me një grua. Në moshën 18 vjeçare, ai i tha asaj se mendonte se ishte homoseksual, duke shkaktuar një krizë familjare dhe fetare. Chrisi druhej se do të humbiste mbështetjen e nënës, por nuk u tërhoq. Me kalimin e kohës, Beverly Rochford arriti të pajtohej me realitetin e një biri homoseksual, dhe tani edhe të një dhëndrri. Beverly është pjesë e një legjioni në rritje aleatësh heteroseksualë të njerëzve homoseksualë të cilët kanë ndihmuar të rritet mbështetja për martesat e të njëjtit seks në 59 për qind në Shtetet e Bashkuara, sipas një sondazhi të kohëve të fundit. Dinamika është e thjeshtë: homoseksualët ndjehen gjithnjë e më mirë me zbulimin e seksualitetit të tyre, duke bërë që familja, miqtë dhe kolegët të rishikojnë qëndrimet dhe besimet e tyre. Sondazhet e konfirmojnë këtë. Çdo vit, vullnetarët lexojnë Biblën në Selinë e Kongresit amerikan. Shumë udhëheqës fetarë janë kundër homoseksualitetit, por pranojnë se përkrahësit e martesave të të njëjtit seks po transformojnë opinionin publik. Martesat e të njëjtit seks janë të ligjshme në 17 shtete dhe në Uashington. Senatori në shtetin e Merilendit Richard Madaleno pa dëshminë e heteroseksualëve rreth trajtimit të padrejtë të të dashurve të tyre homoseksualë. Evolimi i Beverly Rochfordit mbi homoseksualitetin ka krijuar një lidhje të pathyeshme me djalin e saj.... ...dhe dhëndrrin e saj. “Mbështetja plot dashuri që ajo na jep çdo ditë është e jashtëzakonshme.” Ndërsa për Beverlyn, ajo është mahnitur nga ndryshimi i Chrisit nga një adoleshent i përvuajtur në një burrë të martuar, aktiv në betejën e zgjerimit të të drejtave civile.